Favrskov
Favrskov, Faurskov, hovedgård og tidligere gods 3 km vest for Hadsten, Østjylland. Gården nævnes 1277, da den tilhørte Aarhus Domkapitel. Efter Reformationen kom den 1585 i Jørgen Friis' eje og indgik 1736-1920 i grevskabet Frijsenborg.
Omkring 1750 opførtes hovedbygningen, muligvis af N.H. Riemann, på resterne af det gamle stenhus fra 1500-t.; den istandsattes 1860 af Ferdinand Meldahl. Efter lensafløsningen blev godset i 1920'erne udstykket, og hovedbygningen frasolgtes. Den erhvervedes 1975 af tømrermester Helge Kragelund, der har forestået en gennemgribende restaurering.
Hovedgården gav i 2007 navn til den nydannede Favrskov Kommune.